作者:杜牧
標題:早春寄嶽州李使君，李善棋愛酒，情地閒雅
內容:城高倚峭巘，地勝足樓臺。朔漠暖鴻去，瀟湘春水來。縈盈幾多思，掩抑若為裁。返照三聲角，寒香一樹梅。烏林芳草遠，赤壁健帆開。往事空遺恨，東流豈不回。分符潁川政，吊屈洛陽才。拂匣調珠柱，磨鉛勘玉杯。棋翻小窟勢，壚撥凍醪醅。此興予非薄，何時得奉陪。